INS a comunicat miercuri datele privind șomajul pe anul trecut, deși prin prisma deciziilor politicilor publice care ar trebui să se bazeze pe acestea ele devin nerelevante. Deși anul trecut economia a dus la creșterea cu 80.000 a numărului de salariați și la o rată a șomajului de 3,9%, coronavirusul a resetat întregul peisej al pieței muncii. Ieri, Ministerul Muncii a transmis că pragul de 1.000.000 de contracte de muncă suspendate a fost depășit, iar circa un sfert de milion de contracte de muncă au încetat.





Din cele 1.005.508 contracte de muncă suspendate, o treime sunt din industria prelucrătoare (314.496 mai exact), alte 188.183 vin din zona comertului, iar circa 110.000 apartin hotelurilor și restaurantelor





În cazul contractelor de muncă încetate, cele mai multe sunt din zona comertului (peste 45.000) si industriei prelucrătoare (42.000), restul provenind din construcții.







Ce mai arată datele INS trasmise joi:





Din totalul persoanelor ocupate, 21,2% lucrau în sectorul agricol, 30,1% în industrie sau construcţii şi 48,7% în servicii. În activităţile neagricole erau ocupate 6,83 milioane persoane, ponderi semnificative în rândul acestora fiind deţinute de cele care îşi desfăşurau activitatea în industria prelucrătoare (24,0%), comerţ (18,6%) şi construcţii (10,5%).

Din totalul persoanelor ocupate în anul 2019, au lucrat cu program parţial 619 mii persoane (7,1%). Marea majoritate a persoanelor ocupate cu program parţial lucrau în sectorul agricol (85,8%).

În anul 2019, durata medie efectivă a săptămânii de lucru pentru activitatea principală a fost de 38,9 ore pe săptămână; 148.000 persoane au desfăşurat şi activităţi secundare, lucrând în medie 13,5 ore pe săptămână.

Rata şomajului a fost de 3,9%, în scădere față de anul precedent (4,2% în 2018).

Rata şomajului avea nivelul cel mai ridicat (16,8%) în rândul tinerilor (15-24 ani). Şomajul a afectat în măsură mai mare absolvenţii învăţământului scăzut şi mediu, pentru care rata şomajului a fost de 6,3%, respectiv 4,0%. Rata şomajului a fost de doar 1,6% în cazul persoanelor cu studii superioare.

Rata şomajului de lungă durată (în şomaj de un an şi peste) a fost de 1,7%, iar incidenţa şomajului de lungă durată (ponderea persoanelor aflate în şomaj de un an şi peste în total şomeri) a fost de 42,4%.